Ελπίδες ότι βρήκε ένα νέο μελλοντικό «αστέρι» μπορεί να τρέφει η ΑΕΚ!



Κάνοντας τον ορισμό του ονειρεμένου ντεμπούτου, ο νεαρός Γιούσης έλαμψε στο παιχνίδι Κυπέλλου με την Καλλιθέα και οδήγησε τους «κιτρινόμαυρους» σε νίκη με 3-2.



Αν και δεν έχει κλείσει καν τα 19 του, ο (προερχόμενος από τις ακαδημίες) πιτσιρικάς πέτυχε δυο πανέμορφα γκολ (30’, 77’) και έδειξε έτοιμος να βοηθήσει ακόμα και άμεσα την ομάδα.



Ο Τζανετόπουλος το άλλο γκολ της «Ένωσης» (8’), η οποία πριν της χαρίσει τελικά τη νίκη ο Γιούσης, είχε χάσει προβάδισμα δυο τερμάτων μέσα σε επτά λεπτά (32’ Παπαγγελής, 38’ πεν. Ταλέντο).



Χρόνο έδειξε ότι χρειάζεται ακόμα ο Κονέ, ενώ εξαιρετικός -αν και δεν σκόραρε- ήταν ο Γιακουμάκης, που έφτιαξε και έχασε αρκετές ευκαιρίες, ενώ είχε και δοκάρι.





Η τελική βαθμολογία του 3ου ομίλου



ΑΕΚ 9 (12-2)

Λαμία 6 (3-2)

Απόλλων Λάρισας 3 (2-10)

Καλλιθέα 0 (3-6)





Πώς έπαιξε



Με πολλές αλλαγές, όπως αναμενόταν, ήταν η ενδεκάδα που επέλεξε ο Μανόλο Χιμένεθ. Ο Ανδαλουσιανός έδωσε χρόνο συμμετοχής σε Τσιγκρίνσκι, Κονέ, Κλωναρίδη και Γιακουμάκη, ενώ χρησιμοποίησε και νεαρούς παίκτες (εκ των οποίων ο 18χρονος Γιούσης έκανε ντεμπούτο σε επίσημο ματς). Έτσι, το 3-5-2 της ΑΕΚ διαμορφώθηκε ως εξής στον αγωνιστικό χώρο:







Το ματς



Αν και χωρίς βαθμολογικό κίνητρο, η ΑΕΚ πήρε στα σοβαρά το παιχνίδι. Δεν το αντιμετώπισε ως αγγαρεία. Παρά την πειραματική της σύνθεση λοιπόν, κατάφερε να πάρει γρήγορα το προβάδισμα. Και μάλιστα με έναν τρόπο που αποτελεί δική της αχίλλειο πτέρνα: Με κόρνερ! Η ωραία κεφαλιά όμως του Τζανετόπουλου στα δίχτυα (έπειτα από εντυπωσιακό άλμα) δεν φρέναρε τους «κιτρινόμαυρους». Δεν τους έκοψε την όρεξη να ψάξουν κι άλλα γκολ.



Αφού λοιπόν ο ορεξάτος Γιακουμάκης έχασε δυο καλές ευκαιρίες (με σουτ και κοντινή κεφαλιά), ο Γιούσης έκανε την (πρώτη) ευχάριστη έκπληξη: Αδειάζοντας έναν αντίπαλο και στέλνοντας (με άψογο συρτό σουτ) την μπάλα στα δίχτυα. Κάπου εκεί όμως η ΑΕΚ πίστεψε ότι το παιχνίδι τελείωσε. Και τιμωρήθηκε άμεσα γι’ αυτό. Πρώτα με τη μείωση του σκορ από τον Παπαγγελή (και αφότου πλασέ του Μήλιου είχε σταματήσει στο δοκάρι). Κι έπειτα με την ισοφάριση, εξαιτίας ενός αχρείαστου πέναλτι του Τζανετόπουλου στον Ταλέντο, το οποίο αξιοποίησε ο ίδιος.







Κάπως έτσι, η «Ένωση» πήγε χωρίς προβάδισμα στα αποδυτήρια. Και επέστρεψε απ’ αυτά χωρίς τον Κονέ, ο οποίος στην πρώτη του εμφάνιση ως βασικός έδειξε ότι χρειάζεται χρόνο ακόμα. Έχοντας αλλάξει λοιπόν και τον σχηματισμό σε 4-2-3-1 μετά την είσοδο του Γκάλο (που αντικατέστησε τον Έλληνα μέσο) η ΑΕΚ κυνήγησε πιο ορθολογικά το γκολ. Και θα το είχε πετύχει, αν ο Γιακουμάκης (που ήταν άστοχος, αλλά μέσα σε όλες τις φάσεις) είχε πιάσει καλύτερα το βολ-πλανέ έπειτα από ωραίο συνδυασμό (σέντρα και γύρισμα) των Βλαχομήτρου-Γιούση.



Ή αν η προβολή που έκανε λίγο αργότερα (μετά από νέα υπέροχη ενέργεια του Γιούση) δεν σταματούσε στο οριζόντιο δοκάρι. Παρόλο λοιπόν που το κυνηγούσε μανιωδώς, το γκολ δεν ερχόταν για τον Έλληνα επιθετικό. Κι αφού δεν το έβαζε εκείνος, είπε να το πετύχει -και αυτό- ο πιτσιρικάς που έκλεψε απόψε την παράσταση. Παίρνοντας λοιπόν τις κόντρες στην περιοχή, έκανε ένα ακόμα υπέροχο σουτ (αυτή τη φορά με το δεξί) και μαζί με το ονειρεμένο ντεμπούτο του, υπέγραψε την τρίτη νίκη της ΑΕΚ σε ισάριθμα παιχνίδια στον όμιλο του Κυπέλλου.







Τα γκολ του ματς







Δείτε πώς παρακολουθήσατε σε real time την εξέλιξη του αγώνα από το control room του sport-fm.gr





Οι συνθέσεις των ομάδων

Κορονάκης, Βαλμάς, Ντιακιτέ, Συριόπουλος, Μπράιμα, Μίγγος, Ταλέντο (86’ Α. Γαρδικιώτης), Μήλιος (79’ Κερασίδης), Σμυρλής, Μάκο (46’ Μαραθωνίτης), ΠαπαγγελήςΟ. Γαρδικιώτης, Λίτσι, Ξόμπλιος, ΙρένεοΜπάρκας, Λαμπρόπουλος (36’ λ.τ. Αϊντάρεβιτς), Τσιγκρίνσκι, Γιαννούτσος, Γιούσης, Βινίσιους, Κονέ (46’ Γκάλο), Τζανετόπουλος, Κλωναρίδης, Βλαχομήτρος (69’ Μπακασέτας), ΓιακουμάκηςΝτούνης, Γαλανόπουλος, Πατίτο, ΜπάμπηςΓκάμαρης (Αθηνών)Σαμοΐλης (Αθηνών), Σίπκας (Σάμου)Δημοτικό Στάδιο «Γρηγόρης Λαμπράκης»